《赠汤宗伯潜庵先生》
清代·许汝霖

豫州天中央，文星木躔角。灵山拔嵩少，德水交伊洛。

郁为人文区，名贤代有作。煌煌二程子，千载振绝学。

后来渐榛芜，斯道孰开拓？先生出旷世，日朗萤火爝。

蕴蓄富渊源，发挥启橐籥。本根秋实茂，藻采春华落。

图报只辞章，中怀谅已薄。初登蕊珠榜，遂入石渠阁。

朝廷爱人才，破例展猷略。分藩试扬历，江右专锁钥。

蔚州老司寇，许予必斟酌。谓公真清廉，才品并卓荦。

荐扬大臣事，彼此两不怍。适当时右文，设科召鸿博。

公仍归禁院，献赋卑《五柞》。衡文来两浙，悉剖荆山璞。

还朝品弥高，比岱长群岳。东南资重镇，宵旰切民瘼。

简在抚吴中，民望胥踊跃。吴俗久奢靡，正气日以剥。

大端示镇静，积习还淳朴。新图郑侠绘，淫祀怀英削。

百事具规模，群情奉绳约。久困渐以苏，病夫遇良药。

九重念旧臣，内召藉启沃。衮衣行有日，里巷惊以愕。

耕樵出山野，商旅阗城郭。卧辙肩相摩，攀辕趾交错。

公去国本端，公留一方乐。计大无曲徇，眷隆有深托。

天子建文华，东宫开讲幄。岩岩师傅席，醇儒孰公若。

礼仪视举止，恭谨愈盘躩。崇阶领秩宗，三礼兼典乐。

生平稽古力，蒙此雨露渥。忆余旧识公，回首事犹昨。

初从魏公坐，相见获酬酢。公貌谦而和，公怀端且恪。

始知贤达意，宁静必淡泊。仪型俨在兹，小鸟随鸑鷟。

拜献忝后尘，发蒙仰先觉。近闻媕婀辈，丑正忌磊落。

蝇营玉可点，火燎金欲烁。明良既相遇，众女任谣诼。

愿公笃忠贞，襟怀等寥廓。他时明农归，悠然卧岩壑。

作者简介：许汝霖（1640-1720）字入龙，号时庵。浙江海宁人，康熙二十一年（1682）进士，历官至礼部尚书。诗多率直，不事雕琢，著有《德兴堂文集》《诗集》《河工集》等。